กรมฝนหลวงและการบินเกษตร พร้อมขึ้นบินทำฝนช่วยเหลือประชาชนจากสถานการณ์ภัยแล้งอย่างเต็มที่
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า ในวันนี้มีสามหน่วยปฏิบัติการฝนหลวงที่ไม่สามารถขึ้นบินช่วยเหลือทำฝนหลวงให้แก่พื้นที่การเกษตรและพื้นที่ลุ่มรับน้ำเพื่อบรรเทาผลกระทบจากสภาวะภัยแล้งได้คือ หน่วยปฏิบัติการฝนหลวงจังหวัดตาก เนื่องจากบริเวณพื้นที่ที่รับผิดชอบของจังหวัดตากนั้นเกิดลมกระโชกแรงและฝนฟ้าคะนองในช่วงสองถึงสามวันที่ผ่านมา จึงเว้นการขึ้นบินปฏิบัติการฝนหลวงเพื่อไม่ให้ซ้ำเติมในพื้นที่ดังกล่าว ส่วนหน่วยปฏิบัติการฝนหลวงจังหวัดกาญจนบุรีไม่สามารถขึ้นบินในวันนี้ได้เนื่องจากสนามบินมีภารกิจอื่นและหน่วยปฏิบัติการฝนหลวงจังหวัดอุบลราชธานี วันนี้ไม่สามารถขึ้นบินปฏิบัติการฝนหลวงได้เนื่องจากครบรอบวันซ่อมบำรุงประจำสัปดาห์ของเครื่องบินของกองทัพอากาศที่มาสนับสนุนการทำฝนหลวงในช่วงนี้ จึงอยู่ระหว่างการเร่งซ่อมบำรุงอากาศยานไม่สามารถขึ้นบินปฏิบัติการในวันนี้ได้ อย่างไรก็ตามหน่วยปฏิบัติการหน่วยอื่นๆ ยังคงเฝ้าติดตามสภาพอากาศเพื่อวางแผนขึ้นบินปฏิบัติการฝนหลวงอย่างเต็มที่สำหรับในช่วงเช้าวันนี้หน่วยปฏิบัติการฝนหลวงทุกหน่วย ยังไม่สามารถขึ้นบินปฏิบัติการได้เนื่องจากเงื่อนไขของสภาพอากาศ